Castel del Monte

Castel del Monte er et slott som ligger i Puglia, Italia. I 1996 ble Castel del Monte oppført på UNESCOs verdensarvliste.

Castel del Monte ligger på et høydedrag i 540 moh i et øde område 18 km vest for byen Andria og er meget godt bevart. Slottet ble bygget av Frederik II, en av de viktigste middelalderkongene i Sør-Italia.

Slottet har en åttekantet planløsning og i hvert hjørne er det et åttekantet tårn. Castel del Monte er arkitektonisk en blanding av elementer fra Nord-Europa, den muslimske verden og det klassiske antikke. Det ble opprinnelig kalt Castel di Santa Maria del Monte, etter et benediktinerkloster i nærheten, som nå er forsvunnet.

Frederik II etterfulgte sin far, keiser Henrik VI, i 1197 i en alder av bare tre år. I hans regjeringstid, som varte til 1250, brakte han orden i det uregjerlige Sicilia, og han stod for en periode med intens kulturell aktivitet.

Slottet ligger 29 km sør for Barletta i Andria kommune på en åsrygg som dominerer landskapet rundt. Veggene er bygget av enorme blokker av kvartsholdig kalkstein. Hver av de to etasjene i slottet har åtte kamre av lik størrelse, som tilsvarer de åtte sidene av bygningen. Castel del Monte er spesielt interessant på grunn av fraværet av funksjoner ellers felles for et overveldende flertall av militære monumenter i denne perioden (ytre forsvar, vollgrav, staller, kjøkken, depot, kapell), den matematiske strengheten i grunnplanen og formen.

Da Castel del Monte ble kjøpt av den italienske staten i 1876, var ytterveggen alvorlig skadet av fuktighet, vær og vind. Det indre av slottet var også sterkt skadet, flere hvelv hadde allerede falt ned, mens andre truet med å følge etter som følge av at regnvann hadde sivet inn fra det flate taket. Den siste større restaureringen fant sted i perioden 1975 til 1981, men reparasjoner utføres mer eller mindre kontinuerlig.

Referanser 

Slott i Italia
Byggverk i Italia
Byggverk i Puglia